
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea Acordului de parteneriat între UAT Municipiul Timişoara şi Direcţia de Asistenţă Socială a Municipiului Timişoara pentru depunerea şi implementarea proiectului „Regenerare fizică, economică şi socială a zonei urbane marginalizate str. Polonă din cartierul Freidorf – construire centru multifuncţional de tip servicii sociale fără cazare” prin POR 2014-2020

Motivul emiterii proiectului de hotărâre
1. Descrierea situaţiei actuale

Municipiul Timişoara intenţionează să depună spre finanţare proiectul „Regenerare fizică, economică şi socială a zonei urbane marginalizate str. Polonă din cartierul Freidorf construire centru multifuncţional de tip servicii sociale fără cazare” prin POR 2014-2020, Axa prioritară 4: Sprijinirea dezvoltării urbane durabile, Prioritatea de investiţii 4.3: Oferirea de sprijin pentru regenerarea fizică, economică şi socială a comunităţilor defavorizate din regiunile urbane şi rurale.
În conformitate cu prevederile Ghidului Specific este necesară încheierea unui Acord de parteneriat între UAT Municipiul Timişoara şi Direcţia de Asistenţă Socială a Municipiului Timişoara întrucât Direcţia de Asistenţă Socială a Municipiului Timişoara deţine Certificatul de acreditare pentru desfăşurarea serviciilor sociale ce fac obiectul proiectului.
2. Schimbări preconizate şi rezultate aşteptate
Zona Freidorf (str. Polonă), pentru care se propune investiția, se încadrează în categoria zonelor urbane marginalizate – zonă de tip ghetou cu blocuri, delimitată în urma cercetării pe teren efectuate de Direcția de Asistență Socială a Municipiului Timișoara în perioada 05-16.03.2018. Zona  urbana marginalizată este cea cuprinsă în zona Polona: str. Polona blocurile nr. 2, nr. 19, nr. 23, nr. 25, nr. 27, nr. 29 și cuprinde un număr de 575 persoane.

Zona s-a dezvoltat în jurul unei fabrici, la periferia orașului, cu blocuri construite pentru muncitori. Ulterior fabrica a falimentat, iar în zonă au fost dezvoltate și blocuri de locuințe sociale. În zonă se întâlnesc probleme legate de capitalul uman (majoritatea locuitorilor fie au absolvit numai ciclul gimnazial, fie nu au fost școlarizați sau nu au finalizat ciclul gimnazial, mulți dintre locuitori – în special cei care beneficiază de locuință socială – sunt persoane cu dizabilități), ocuparea forței de muncă (mulți locuitori nu au o calificare profesională sau calificările profesionale pe care le dețin nu le permit să devină activi pe piața muncii) și locuire (mulți dintre rezidenți sunt beneficiari de locuințe sociale și nu dețin o locuință în proprietate). 

În ceea ce privește familiile cu copii din zonă, există corelații pozitive între rata abandonului școlar și lipsa resurselor materiale în familia de origine, iar copii din zonă sunt vulnerabili și nu beneficiază de sprijin prin servicii socio-educaționale. Mare parte dintre beneficiarii locuințelor sociale sunt persoane cu dizabilități, neintegrate pe piața muncii și/sau care au fost instituționalizate, iar în consecință sunt deficitari în ceea ce privește abilități necesare pentru integrarea într-o comunitate sau pe piața muncii. 

În zonă nu este dezvoltată o rețea de servicii sociale, medicale, educaționale ceea ce duce la agravarea procesului de marginalizare socială.    

Intervențiile propuse urmăresc combaterea marginalizării sociale a acestei populații prin promovarea unei abordări de tip integrat, propunându-se investiții în îmbunătățirea mediului fizic precum și investiții pentru dezvoltarea funcțiilor sociale și comunitare (centru multifuncțional cu activități socio-educative, recreative și culturale). Grupul țintă vizat este format din persoane din comunitatea urbană marginalizată, beneficiari direcți ai investițiilor realizate în cadrul proiectului. Abordarea integrată va contribui la dezvoltarea comunității urbane, îmbunătățirea condițiilor de viață a locuitorilor, integrarea socio-profesională și culturală a comunității urbane marginalizate.

3. Alte informaţii 

Proiectul se adresează și are un impact direct asupra beneficiarilor finali, localizați în comunitatea urbană marginalizată din cartierul Freidorf – strada Polonă, în număr de 105 persoane care vor fi beneficiarii direcți ai proiectului.   

4. Concluzii


Pentru depunerea cererii de finanțare în vederea accesării fondurilor necesare proiectului se impune aprobarea Acordului de parteneriat între UAT Municipiul Timişoara şi Direcţia de Asistenţă Socială a Municipiului Timişoara pentru proiectul „Regenerare fizică, economică şi socială a zonei urbane marginalizate str. Polonă din cartierul Freidorf – construire centru multifuncţional de tip servicii sociale fără cazare” prin POR 2014-2020.

